Diari Oficial de la Generalitat Valenciana


Sumari del DOGV 9669, del 25-08-2023 (2023/8883)

RESOLUCIÓ de 7 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de modificació substancial de l'AAI número 433/ AAI/CV per a tractament de la superfície de metalls per procediment electrolític i químic, en el polígon industrial Argilagar del Rullo, parcel·la 35, carrer 16, del terme municipal de Vilamarxant. Expedient: (1289105) 083/2019/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9669

Data del DOGV
:   25-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8883


Data del document
:   07-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 7 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de modificació substancial de l'AAI número 433/ AAI/CV per a tractament de la superfície de metalls per procediment electrolític i químic, en el polígon industrial Argilagar del Rullo, parcel·la 35, carrer 16, del terme municipal de Vilamarxant. Expedient: (1289105) 083/2019/AIA. [2023/8883]  
«Informe d'impacte ambiental  
Expedient: (1289105) 083/2019/AIA.  
Títol: modificació substancial de l'AAI número 433/AAI/CV per a tractament de superfície de metalls per procediment electrolític i químic.  
  
Promotor: Deco Alu Ibérica, SL.  
Òrgan substantiu: Servei de Prevenció i Control Integrat de la Contaminació (085/19 IPPC).  
Localització: PI Argilagar del Rullo, parcel·la 35, carrer 16, Vilamarxant (València).  
NIMA: 2561910698.  
L'empresa Deco Alu Ibérica, SL, es dedica al tractament de superfície de metalls per procediment electrolític i químic a les instal·lacions que té autoritzades en el polígon industrial Argilagar del Rullo, parcel·la 35, illa 6, carrer 16, del terme municipal de Vilamarxant (València), referència cadastral 7763341RL7016U2897DD.  
  
Antecedents  
Deco Alu Ibérica, SL, disposa d'autorització ambiental integrada (AAI) atorgada mitjançant la Resolució de 07.10.2009, de la Direcció General per al Canvi Climàtic. En la seua tramitació va intervindre l'expedient d'avaluació d'impacte ambiental (1857806) 112/2008/AIA, per al qual es va emetre la declaració d'impacte ambiental positiva amb condicionants mitjançant la Resolució de data 13.11.2008, de la Direcció General de Gestió del Medi Natural (D11208). L'AAI inicial (433/09/AAI/CV) ha sigut modificada i posteriorment actualitzada mitjançant la Resolució de 27.09.2011 i la Resolució de 25.11.2013, les dues de la Direcció General de Qualitat Ambiental.  
  
Tramitació administrativa  
Amb data 16.08.2019, el Servei de Prevenció i Control Integrat de la Contaminació (SPCIC), òrgan substantiu, va sol·licitar un pronunciament sobre la suficiència de la documentació presentada pel promotor en relació amb l'àmbit competencial de l'avaluació d'impacte ambiental, en el si de la tramitació del projecte de modificació substancial de l'AAI atorgada a l'empresa. S'adjuntaven els documents següents:  
- Sol·licitud del promotor de modificació substancial de l'AAI, de 26.07.2019.  
- Projecte bàsic de modificació substancial de l'AAI, de juliol 2019, i els annexos (fitxes d'emissions a l'atmosfera, diagrama de flux de l'EDAR, etc).  
Amb data 05.08.2020, l'òrgan substantiu va traslladar el resultat de la informació pública de l'expedient una vegada havia finalitzat el termini d'exposició de 30 dies hàbils, publicat en el DOGV número 8838, de 18.06.2020, període durant el qual no es van presentar al·legacions al projecte. Hi consten els següents informes d'administracions públiques emesos en l'àmbit de les seues competències:  
- Informe 2019C-VI-00839, de la Confederació Hidrogràfica del Xúquer (CHX), favorable condicionat.  
- Informe del Servei de Lluita contra el Canvi Climàtic i Protecció de l'Atmosfera de data 10.01.2020, de caràcter favorable condicionat.  
  
- Informe de l'Entitat de Sanejament d'Aigües (EPSAR), de 25.09.2019, favorable condicionat.  
Amb data 12.11.2020 es va remetre a l'òrgan substantiu l'informe, de data 13.10.2020, de suficiència i adequació de la documentació tècnica presentada. S'analitzava l'àmbit d'aplicació de la legislació ambiental al projecte, es requerien aclariments en la documentació tècnica presentada alhora que s'indicava la documentació (administrativa i tècnica) necessària per a iniciar, si escau, el procediment d'avaluació d'impacte ambiental (només si l'actuació fora autoritzable).  
  
Amb dates 02.03.2021 i 06.05.2021, l'òrgan substantiu va remetre la documentació presentada pel promotor en resposta als requeriments de l'anterior informe. S'adjuntava:  
- Annex al projecte tècnic de modificació substancial, de 21.02.2021.  
- Estudi d'impacte ambiental (ESIA) i document de síntesi, de 21.02.2021. Pels seus continguts, pot assimilar-se al document ambiental.  
- Certificat de compatibilitat urbanística, de data 24.02.2021, de caràcter favorable.  
- Informe favorable de subministrament d'aigua amb l'empresa gestora del servei, de 15.02.2021.  
- Certificat d'informació pública, de data 14.08.2019.  
- Sol·licitud de modificació substancial de l'AAI, de 24.07.2019.  
Amb data 06.07.2021, l'òrgan substantiu va comunicar a aquest òrgan ambiental la recepció d'un informe de l'Ajuntament de Vilamarxant, de caràcter desfavorable, que va motivar l'emissió, per part de l'òrgan substantiu, d'un requeriment al promotor per a presentar la documentació que esmene les objeccions que s'indiquen, advertint de la caducitat del procediment. S'adjuntava:  
- Pla de control d'abocaments de l'Ajuntament de Vilamarxant, de maig del 2021.  
- Informes d'assajos d'ENAC, de data 29.04.2021, de control d'aigües residuals en diferents punts d'abocament.  
- Fitxes de les estacions de mostreig per al control dels abocaments.  
  
- Comunicat de l'EPSAR, d'01.06.2021, en què s'informa de les últimes incidències detectades en la qualitat dels abocaments autoritzats a la xarxa municipal de clavegueram.  
Amb data 16.03.2023, aquest òrgan ambiental va sol·licitar a l'òrgan substantiu informació sobre l'estat de l'expedient i, si escau, remissió de la documentació d'esmena de les objeccions indicades en l'informe anterior. L'òrgan substantiu va accedir a la notificació en la mateixa data, i no s'ha rebut resposta en aquest servei fins ara.  
  
Consten en l'expedient els següents informes de conformitat realitzats per entitats col·laboradores en compliment de les actuacions de vigilància inspecció i control: Informe INS132/17 de l'ECMQA, d'inspecció d'emissions a l'atmosfera, de data 11.05.2017, que declara la conformitat de les emissions amb la legislació aplicable.  
  
Amb data 04.10.2018, Deco Alu Ibérica, SL, va sol·licitar la modificació no substancial (MNS) de l'AAI per a una modificació de l'EDAR que l'empresa tenia en les seues instal·lacions, que va ser duta a terme i posada a punt. L'abril de 2019 es va iniciar expedient sancionador per sobrepassar els límits d'abocament de les aigües residuals, i l'empresa va presentar el projecte de modificació substancial (MS) que substitueix l'anterior. No resulta d'aplicació la modificació introduïda en l'article 9.1 de la Llei 21/2013, de 9 de desembre, per haver-se iniciat el procediment en l'òrgan substantiu abans de l'entrada en vigor de la Llei 9/2018, de 5 de desembre.  
Si considerem que la instal·lació se situa en zona industrial, que l'òrgan substantiu ha sotmés el projecte bàsic de modificació substancial a informació pública i aporta el resultat del tràmit i els informes demanats en les consultes, i en nom de la simplificació i reducció de càrregues administratives, s'incorpora aquesta documentació al present expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta llei.  
Característiques del projecte  
Els canvis realitzats en l'EDAR de la instal·lació han provocat un augment en la quantitat de llots de depuradora (residus perillosos) per damunt del 25 % de la quantitat autoritzada en l'AAI, per la qual cosa és necessària la tramitació de modificació substancial de l'AAI. Es tracta d'una EDAR de tractament d'aigües residuals fisicoquímica per a tractar l'aigua de les rentades de les peces del procés. Les millores introduïdes van dirigides a aconseguir treballar en continu i millorar la qualitat de l'abocament en el clavegueram: s'ha canviat el procés de neutralització, s'ha instal·lat un sedimentador laminar que extrau més quantitat de llots pràcticament secs, s'han renovat les teles filtrants del filtre premsa, s'ha modificat la relació de depòsits que formen l'EDAR, etc. El funcionament de l'EDAR és automàtic, amb un quadre de comandaments per al control i alarmes per a detectar anomalies en els processos (estat dels productes químics que intervenen en el tractament, nivell d'ompliment, etc.). S'ha instal·lat un rentador de gasos per a aspirar les emissions produïdes en determinats banys de tractament i conduir-los a un depòsit aeri que utilitza aigua per a captar les partícules. Aquesta aigua contaminada es tractarà en la depuradora de l'empresa abans del seu abocament.  
La zona de l'EDAR està pavimentada, amb capa de pintura anticorrosiva i antiàcida, situada sota teulada. El sistema per a recollir els llots de la depuradora disposa d'un únic punt de descàrrega sota el filtre premsa de l'EDAR, on es col·loca el contenidor de l'empresa gestora d'aquests, i d'ací es carrega en el camió de l'empresa autoritzada per a la seua gestió. Les aigües pluvials estan canalitzades i connectades al col·lector municipal.  
Així mateix, la modificació substancial preveu ampliar el volum de les línies de tractament i de rentades per a incloure nous tractaments en les etapes de donar color i d'acabat de la superfície dels perfils d'alumini. El projecte inclou la relació de depòsits que s'incorporen al procés. Concretament, s'utilitzarà un depòsit dels que estaven buits i s'instal·laran tres de nous. Els nous depòsits es col·locaran en els buits existents en la zona d'ubicació actual, que disposa de la superfície impermeabilitzada i canalitzacions per a recollir els vessaments accidentals i conduir-los a la depuradora. Amb els nous tractaments, no s'introdueixen nous productes químics, sinó que canvia la concentració dels que s'utilitzen i els temps de tractament.  
El volum final dels depòsits de tractament serà de 487,6 m³, increment que supera els 30 m³ (respecte al volum dels depòsits que actualment té autoritzats) que s'estableixen com a llindar determinant de l'avaluació d'impacte ambiental ordinària del projecte (annex I, grup 4.f, de la Llei 21/2013). No obstant això, el volum dels depòsits de tractament sol·licitat és inferior al volum inicialment autoritzat en la 433/09/AAI/CV, que es va atorgar a l'empresa per a un centre productiu amb un volum de depòsits o de les línies completes destinades al tractament de l'ordre de 607,2 m³. Les modificacions posteriors han minorat a 312,8 m³ el volum dels depòsits destinats al tractament de superfícies, sense que conste en la base de dades d'aquest servei la comunicació de les modificacions del projecte.  
Ubicació del projecte  
Les normes subsidiàries de Vilamarxant es van aprovar definitivament amb data 20.06.1989. L'activitat es desenvoluparà en sòl urbà industrial amb ordenació detallada i urbanització executada. És compatible amb el planejament urbanístic i amb les ordenances municipals, d'acord amb el certificat de compatibilitat urbanística que consta en l'expedient.  
Consultada la cartografia de la infraestructura valenciana de dades espacials, s'observa que l'activitat no es troba en l'àmbit de la Xarxa Natura 2000 ni d'altres espais naturals protegits.  
L'ESIA justifica que no s'hagen considerat altres alternatives quant a la ubicació, perquè les modificacions es realitzen en una activitat existent a la qual afectaria econòmicament i en l'àmbit de producció qualsevol canvi de distribució en superfície de la instal·lació.  
Característiques del potencial impacte  
Amb l'execució de l'EDAR es persegueix millorar la qualitat de l'abocament a la xarxa de clavegueram, però ha provocat un augment en la quantitat de residus perillosos generats (llots de depuradora).  
El projecte de modificació substancial ha sigut examinat per l'EPSAR, segons consta en l'informe de data 25.09.2019, amb caràcter favorable condicionat al compliment de les recomanacions que s'indiquen. D'acord amb l'informe de la CHX, la instal·lació no requereix autorització d'abocament de l'organisme de conca per justificar una gestió de les aigües residuals que no genera abocament a domini públic hidràulic, excepte males pràctiques, errors de funcionament o vicis ocults. El titular de l'activitat està obligat a portar l'adequat manteniment dels depòsits d'acumulació de manera que quede assegurada la impermeabilitat i estanquitat al llarg del temps.  
Els residus generats en la depuradora s'entregaran a empreses autoritzades per a la seua gestió, d'acord amb la naturalesa del residu. L'increment en la generació de residus respon a les millores introduïdes en la instal·lació de l'EDAR amb la finalitat de millorar la qualitat de l'abocament al clavegueram. El centre està inscrit en el Registre de Productors de Residus Perillosos de la Comunitat Valenciana, NIMA 2345472630 (condicionant tercer de la D112-08).  
S'han introduït modificacions en els focus de contaminació a l'atmosfera inicialment autoritzats. Es procedirà al desmantellament dels focus F1 i F2 (cremador de l'etapa de desgreixatge i de l'etapa de matisació) que no s'utilitzen actualment. El funcionament òptim del rentador de gasos garanteix la no emissió de gasos contaminants de la matisació. La modificació substancial ha sigut objecte d'informe de l'òrgan amb competències en matèria de protecció de l'atmosfera segons l'informe que consta en l'expedient, amb la conclusió que la documentació aportada en matèria d'emissions a l'atmosfera és suficient i adequada.  
  
La modificació de l'EDAR és susceptible de generar increment en l'impacte sonor. Per a l'acreditació del compliment dels límits del nivell de soroll establits en la zona, així com les obligacions establides en la legislació autonòmica en matèria de contaminació acústica, s'ha de complir el que es disposa en l'AAI.  
No es preveuen canvis significatius en els consums d'aigua, gas natural ni energia elèctrica. Encara que el projecte inicial indicava que el proveïment d'aigua previst procediria de la xarxa de subministrament municipal i d'un pou, únicament es consumeix aigua de xarxa des de la posada en funcionament. S'inclou el certificat de l'empresa concessionària del manteniment de la xarxa d'aigua potable i residual municipal que acredita la disponibilitat de recursos hídrics per a l'activitat (condicionant primer de la D11208). Amb la modificació substancial, a causa del funcionament en continu de l'EDAR, s'augmentarà la capacitat de tractament de les aigües residuals de tipus industrial, però no s'espera modificar la quantitat d'aigua consumida. Els llots de depuradora generats en el procés es gestionaran per empresa autoritzada.  
L'ESIA inclou un programa de vigilància ambiental amb la finalitat de garantir el compliment de les mesures proposades, així com detectar desviacions no previstes i adoptar mesures preventives i correctores addicionals que eviten la possibilitat de causar impactes ambientals negatius. Es proposa realitzar controls sobre les emissions, els residus generats, els equips de protecció contra incendis i sobre la qualitat dels abocaments.  
L'informe de l'Ajuntament de Vilamarxant, de 29.06.2021, adverteix que l'empresa incompleix els requisits de l'AAI en matèria de qualitat dels abocaments a la xarxa de clavegueram. En aquest informe, es proposen a l'òrgan substantiu mesures protectores i correctores amb la finalitat d'evitar els abocaments contaminants.  
Els incompliments en matèria de qualitat dels abocaments afecten el compliment dels condicionants de la D11208, de compliment obligat i als quals s'ha supeditat l'execució del projecte. Concretament, afecten el compliment dels condicionants segon (l'abocament d'aigües a la xarxa de clavegueram municipal haurà de complir el que s'estableix en l'ordenança municipal d'abocaments) i cinqué (s'haurà de dur un registre documentat del programa de vigilància ambiental inclòs en l'ESIA a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia). En aquest sentit, l'objectiu de la modificació substancial és, precisament, la millora en el funcionament de l'EDAR i aconseguir un abocament que complisca els límits legalment establits.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix l'avaluació d'impacte ambiental ordinària.  
Consideracions jurídiques  
El projecte de modificació substancial de l'AAI constitueix un cas d'avaluació d'impacte ambiental simplificada, d'acord amb l'article 7.2.c de la Llei 21/2103, de 9 de desembre, en concordança amb l'epígraf 3r d'aquest.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha expressat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
Primer  
Estimar que el Projecte de modificació substancial de l'AAI número 433/AAI/CV per al tractament de superfície de metalls per procediment electrolític i químic, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
  
1. Amb caràcter general, queda prohibit l'abocament directe o indirecte d'aigües residuals al domini públic hidràulic, llevat que es dispose de la preceptiva autorització administrativa per l'organisme de conca. Així mateix, es prendran mesures preventives de manera que no es produïsca contaminació de les aigües pluvials que alteren les característiques qualitatives i innocuïtat del seu abocament. L'empresa haurà de portar un pla d'autocontrol de l'abocament i seguiment del funcionament de la depuradora a fi de justificar el compliment dels límits d'abocament autoritzats.  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte en els termes previstos en l'article 48 de la Llei 21/2103, de 9 de desembre.  
  
València, 7 de juny de 2023.- El director general de Qualitat i Educació Ambiental: Joan Piquer Huerga.»